………………………….

………………… 2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от д-р Лозана Василева – заместник-министър на земеделието, храните и горите

**Относно:** Проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители

**УВАЖАЕМА ГОСПОЖО МИНИСТЪР,**

На основание чл. 9а, т. 3 от Закона за подпомагане на земеделските производители (ЗПЗП) внасям за одобряване проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители (ДВ, бр. 48 от 2018 г.).

**Причини, които налагат приемането на наредбата и** **основни предложения:**

В съответствие с чл. 67, параграф 1, букви "б" и "в" от Регламент (ЕС) № 1303/2013 г. на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство и за отмяна на Регламент (ЕО) № 1083/2006 на Съвета (ОВ, 347 от 20 декември 2013 г.), безвъзмездна финансова помощ може да се предоставя чрез прилагане на опростени разходи.

Методика за определяне на варианти на опростените разходи по мярка 19 Водено от общностите местно развитие от Програмата за развитие на селските райони за периода 2014 – 2020 г. (ПРСР 2014 – 2020 г.) бе изготвена в края на 2014 г. от Съюза на икономистите в България. Тя беше одобрена от Европейската комисия и включена като приложение към ПРСР 2014 – 2020 г. В края на 2018 г. е разработена нова методика за определяне на варианти на опростените разходи по ПРСР 2014 – 2020 г. Методиката е изготвена от екип на Университета за национално и световно стопанство и се базира на извършено проучване на пазарните цени за определени видове разходи. Необходимостта от разработване и приемане на новата методика за определяне на варианти на опростените разходи се основава на препоръки, направени от одитен екип на Европейската комисия и от необходимостта от актуализация на стойностите на опростените разходи – периодът на прилагане на старата методика е вече 4 години, а използваните в нея данни са от проекти, изпълнени дори по-рано във времето (2011 – 2014 г.). Новата методика за определяне на опростени разходи е одобрена от Комитета по наблюдение на ПРСР 2014 – 2020 г. и като част от петата нотификация на програмата е одобрена с Решение за изпълнение на Комисията от 30.04.2019 г. за одобряване на изменението на програмата за развитие на селските райони на България за подпомагане от Европейския земеделски фонд за развитие на селските райони CCI 2014BG06RDNP001. Съгласно чл. 65, § 9 от  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ, L 347 от 20.12.2013 г.), разходите са допустими от датата на подаване на искането на изменение на ПРСР 2014 – 2020 г.

Ето защо в проекта на наредба се налага да бъде уредено прилагането на опростените разходи спрямо мерките и подмерките от ПРСР 2014 – 2020 г., за които това е предвидено в ПРСР 2014 – 2020 г.

В § 12 от преходните и заключителни разпоредби към Закона за изменение и допълнение на Закона за подпомагане на земеделските производители (ДВ, бр. 2 от 2018 г.) е предвидено, че започналите производства по издадените до датата на влизането в сила на този закон наредби по прилагането на мерките и подмерките по чл. 9б, т. 2 от Програмата за развитие на селските райони за периода 2014 – 2020 г. се довършват по досегашния ред до изтичане на периода на мониторинг. В тази връзка за по-голяма яснота в преходните и заключителни разпоредби към Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители са посочени случаите, при които тя се прилага, като изрично бе изключено действието й за подмярка 19.4. “Текущи разходи и популяризиране на стратегия за водено от общностите местно развитие“. Същото се наложи, поради обстоятелството, че подмярка 19.4. “Текущи разходи и популяризиране на стратегия за водено от общностите местно развитие" е акцесорна по отношение на подмярка 19.2 „Прилагане на операции в рамките на стратегии за водено от общностите местно развитие“ и размерът на средствата, предоставяни по нея, е в пряка зависимост от стойността на одобрената сума по стратегията. Тъй като производствата по подмярка 19.4 са започнали към момента на влизане в сила на ЗИД на ЗПЗП, издадената Наредба № 1 от 2016 г. запази своето действие.

Независимо от обстоятелството, че производствата по подмярка 19.4 не се провеждат чрез ИСУН, а по специален ред, подмярката не е изключена от предметния обхват на чл. 9б, т. 2 от ЗПЗП. В тази връзка и с оглед необходимостта от уреждане на правила за прилагането на опростените разходи, следва да се предвиди изключение по отношение на подмярка 19.4. С въвеждането на тези правила в проекта на наредба ще се постигне бързина при разглеждане на исканията за плащане и ще се облекчи процедурата по предоставяне на безвъзмездна финансова помощ.

Създава се задължение за представяне на извлечение от счетоводната система на бенефициента, доказващо осчетоводяване по сметка 9299 „Други кредитори по условни задължения“ на поетия дълг чрез запис на заповед, когато представеното обезпечение е запис на заповед, поради следните причини:

Съгласно член 63, параграф 1 от Регламент (ЕС) № 1305/2013г. на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347/487 от 2013 г.), инструмент, предоставен като гаранция от публичноправен орган, се счита за еквивалентен на гаранцията, посочена в първата алинея, при условие че органът се задължава да плати сумата, покрита от тази гаранция, ако не се установи право за получаване на изплатения аванс. В тази връзка е проведена кореспонденция с Европейска комисия – Генерална дирекция „Земеделие и развитие на селските райони”, като в отговора е посочено, че в съответствие с чл. 63 от Регламент (ЕС) № 1305/2013 гаранция, издадена от кмета и подкрепенa от решение на общинския съвет, би могла да бъде приемлива по принцип като еквивалент на банкова гаранция при обезпечаване на авансови плащания на МИГ. При приемане на такова обезпечение, разплащателната агенция следва да направи съответните проверки, за да гарантира, че гарантът (селска община) разполага с необходимите финансови средства, за да изплати въпросната сума в случай на необходимост от активиране на гаранцията. Предвид изложеното ДФЗ въвежда допълнителен контрол за проследяване на счетоводното отразяване и отчитане на поетите от общините дългове, чрез записи на заповед.

В преходна разпоредба е уредено действието на наредбата, като възникналите правоотношения към момента на влизането й в сила ще бъдат довършени по досегашните условия и ред. По този начин в най-пълна степен ще бъдат защитени интересите на бенефициентите.

**Цели и очаквани резултати**

С наредбата се уреждат обществените отношения, свързани с изплащане на финансовата помощ, когато за нея са предвидени опростени разходи, съгласно одобрената ПРСР 2014 – 2020 г.

С проекта на наредба се отразяват промените в ПРСР 2014 – 2020 г. по отношение на опростените разходи, като по този начин се цели ускоряване и опростяване на процесите по изплащане на безвъзмездната финансова помощ.

С проекта на наредба се въвежда допълнителен контрол за проследяване на счетоводното отразяване и отчитане на поетите чрез записи на заповед дългове от общините.

**Финансови и други средства, необходими за прилагането на наредбата:**

Проектът не оказва въздействие върху бюджета на Министерство на земеделието, храните и горите. Финансовите средства за плащания по мерките от ПРСР 2014 – 2020 г. са предвидени в сметката за средствата от Европейския съюз на Държавен фонд „Земеделие“ – Разплащателна агенция (ДФЗ). Подпомагането по реда на наредбата се предоставя в рамките на одобрения бюджет на ПРСР за периода 2014 – 2020 от Европейският земеделски фонд за развитие на селските райони.

**Анализ за съответствие с правото на Европейския съюз:**

Във връзка с чл. 28, ал. 2, т. 5 от Закона за нормативните актове, предложеният проект на наредба няма отношение с правото на Европейския съюз. Не се транспонират норми от европейското законодателство и не се приемат мерки по прилагането на регламенти, а се уреждат условията и реда за извършване на определена категория плащания по ПРСР 2014 – 2020 г. – на опростени разходи, която уредба е в правомощията на държавата – членка.

Не е приложена и изготвена таблица на съответствието с правото на Европейския съюз, изготвена в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

На 3 април 2019 г. по електронна поща на всички местни инициативни групи, пряко засегнати от изменението и допълнението на наредбата, бяха изпратени проекта на доклад и проекта на наредба. В определения срок – 8 април е постъпило едно становище, което не следва да бъде уважено, тъй като засяга метода на изчисление на определен вид опростен разход. На предварително обявената среща на 9 април 2019 г. с неправителствените организации в сектора за обсъждане на проекта на наредба с оглед изпълнение на разпоредбата на чл. 26, ал. 2 от Закона за нормативните актове, не се явиха заинтересовани страни.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации за срок от 30 дни.

Срокът за обществената консултация е изтекъл на 12.05.2019 г. В рамките на 30-дневния срок е постъпило едно предложение от Местна инициативна група „Костенец“. Направените целесъобразни бележки и предложения по отношение на разпоредбите на наредбата са отразени в представения проект.

Справката за отразяване на постъпилите предложения от обществената консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

След отразяване на бележките, постъпили при съгласуването на проекта, същият претърпя съществени изменения, поради което е публикуван повторно за обществено обсъждане на интернет страницата на Министерството на земеделието, храните и горите и на Портала за обществени консултации за срок от 30 дни.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Целесъобразните бележки и предложения, постъпили по проекта на наредба са приети и отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 3 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.

|  |  |
| --- | --- |
| **Приложения:**  | 1. Проект на Наредба;
2. Справка за отразяване на постъпилите становища;
3. Справка за отразяване на постъпилите предложения и становища от проведената обществена консултация;
4. Постъпили становища.
 |

С уважение,

**Д-Р ЛОЗАНА ВАСИЛЕВА**

*Заместник-министър*